Bjarne Corydon (S), 2012-04-26:
Det glæder mig, at man på baggrund af ordførertalerne kan konstatere, at der er et meget bredt flertal for at reformere og fremtidssikre velfærdssamfundet og bruge digitalisering som et redskab i den sammenhæng.
Digitaliseringen af kommunikationen mellem borgerne og den offentlige sektor handler jo først og fremmest om at spare penge, men samtidig jo også om at give en god og mere fleksibel service, end tilfældet har været hidtil.
Derfor er digitaliseringen af den offentlige sektor for mig en bunden opgave, som skal frigøre ressourcer, og jeg lytter naturligvis til de forskelligartede kommentarer, der kommer om de ressourcer, men grundlæggende må man vel sige, at princippet er, at hvad der er sparet, er tjent – og mon ikke det samler bredt i Folketinget?
Lovens fundament har allerede en meget bred opbakning.
Loven er en del af gennemførelsen af den fællesoffentlige digitaliseringsstrategi, som jo er udarbejdet i samarbejde med KL og Danske Regioner og som ved det foregående lovforslag tiltrådt af den nuværende regering.
Loven er et grundlag for det videre arbejde med digitaliseringen, og den er samtidig et led i realiseringen af regeringsgrundlaget, hvor målet, som også nævnt i forbindelse med det tidligere lovforslag, er, at 80 pct. af kommunikationen mellem borgere og virksomheder og det offentlige skal foregå digitalt inden udgangen af 2015.
De, der kan blive fritaget, er derfor dem, der er forhindret i at modtage deres post digitalt på grund af bl.a. funktionsnedsættelse, manglende adgang til en computer, sproglige barrierer eller udrejse.
Jeg forstår, at der er bekymringer om overgangen til digital post – de er også fremgået i løbet af debatten – og om, hvorvidt der er den fornødne hjælp til de borgere, der synes, at det digitale er svært, eller at dem, der vitterlig ikke kan komme til at benytte en løsning, så nu også kan blive fritaget.
Det er vigtige hensyn,
og jeg er helt enig med de ordførere, der har gjort opmærksom på, at vi skal gøre os umage for at sikre, at overgangen bliver så let og tryg for borgerne som muligt.
Det er i den sammenhæng bl.a. vigtigt, at borgerne får tid til at vænne sig til de nye løsninger.
Udgangspunktet er jo, at der allerede i dag er 1,1 mio. danskere, som modtager digital post fra offentlige myndigheder, og endnu flere modtager digitale breve fra banker, forsikringsselskaber m.v.
Den digitale postkasse bliver først obligatorisk for borgerne at bruge i slutningen af 2014, og det vil sige, at der fra vedtagelsen af det her lovforslag vil være god tid til at lære at bruge computer og internet og vænne sig til, at posten fra offentlige myndigheder kommer digitalt og ikke på papir.
Det er også vigtigt, at borgerne får den hjælp og vejledning, de har brug for, når vi digitaliserer; derfor skal borgerne naturligvis have ret til den samme vejledning, som de har i dag.
Samtidig skal vi gøre en ekstra indsats for at være sikre på, at borgerne får mulighed for at få den hjælp, de har brug for i den her konkrete sammenhæng.
Vi vil derfor gennemføre en række initiativer i forbindelse med overgangen til digital kommunikation, bl.a. vil borgerne blive grundigt informeret om de digitale muligheder og de enkelte løsninger.
Vi vil selvfølgelig også iværksætte en række initiativer, som sikrer, at borgerne kan få den hjælp, de har brug for.
Der er generelt også en række gode tilbud om at blive bedre til at bruge computer og internet, bl.a. på bibliotekerne, hos oplysningsforbundene og hos de frivillige kræfter i ældreorganisationerne.
Der vil være borgere, som af den ene eller den anden grund er forhindret i at kunne bruge den digitale postkasse.
De borgere skal vi tage hånd om, som mange ordførere også gør opmærksom på, så de stadig kan kommunikere med de offentlige myndigheder.
Der vil derfor være mulighed for, at disse borgere kan blive undtaget for digital post.
Jeg vil under udvalgsbehandlingen meget gerne besvare de mange forskellige spørgsmål, der her er rejst, også de mere tekniske af slagsen, og jeg vil opfordre til, at vi i den sammenhæng får afklaret de eventuelle uklarheder, der måtte være i forlængelse af dagens debat.